Καρλόττα της Μεγάλης Βρετανίας

Η **Καρλόττα** (αγγλ. *Charlotte, Princess Royal*, 29 Σεπτεμβρίου 1766 - 5 Οκτωβρίου 1828) του Οίκου του Αννοβέρου ήταν βασιλική πριγκίπισσα του Ηνωμένου Βασιλείου και με το γάμο της έγινε βασίλισσα της Βυρτεμβέργης.

## Βιογραφία
Η *Καρλόττα Αυγούστα Ματθίλδη* ήταν το τέταρτο παιδί και η πρώτη κόρη του Γεωργίου Γ΄ του Ηνωμένου Βασιλείου και της Καρλόττας του Μεκλεμβούργου-Στρέλιτς. Γεννήθηκε στις 29 Σεπτεμβρίου 1766 στα Ανάκτορα του Μπάκιγχαμ στο Λονδίνο και βαπτίσθηκε στις 27 Οκτωβρίου στο Παλάτι του Αγίου Ιακώβου από τον Αρχιεπίσκοπο του Κάντερμπερυ, Τόμας Σέκερ.

Δεδομένου ότι ήταν η πρώτη κόρη του μονάρχη, η Καρλόττα προοριζόταν για ένα σημαντικό ευρωπαϊκό γάμο, ενώ η εκπαίδευσή της που ξεκίνησε όταν εκείνη ήταν μόλις 18 μηνών θεωρούνταν ότι είναι υψίστης σημασίας. Δεδομένου ότι τα γαλλικά ήταν η επίσημη γλώσσα σε κάθε ευρωπαϊκή Αυλή, η Πριγκίπισσα απέκτησε μια Γαλλίδα δασκάλα για την σωστή εκμάθηση της γλώσσας.

Στις 18 Μαΐου 1797 η Πριγκίπισσα παντρεύτηκε στο Βασιλικό Παρεκκλήσι του Παλατιού του Αγίου Ιακώβου το Φρειδερίκο, Διάδοχο Πρίγκιπα της Βυρτεμβέργης. Επρόκειτο για το δεύτερο γάμο του Φρειδερίκου, καθώς η πρώτη του σύζυγος, Αυγούστα του Μπράουνσβαϊγκ-Βολφενμπύττελ, με την οποία είχε αποκτήσει τρία (επιζώντα) παιδιά, είχε αποβιώσει το 1788. Ο Φρειδερίκος διαδέχθηκε τον πατέρα του ως Δούκας της Βυρτεμβέργης στις 22 Δεκεμβρίου 1797. Εκείνος είχε αποκτήσει ήδη τέσσερα παιδιά από τον πρώτο γάμο του με την Αυγούστα. Ο γάμος μεταξύ του Φρειδερίκου και της Καρλόττας έφερε μόλις ένα παιδί, που γεννήθηκε νεκρό, στις 27 Απριλίου 1798.

Το 1800 ο γαλλικός στρατός κατέλαβε τη Βυρτεμβέργη και η Καρλόττα με το σύζυγό της κατέφυγαν στη Βιέννη. Το επόμενο έτος, ο δούκας Φρειδερίκος σύναψε ιδιωτική συνθήκη παραχωρώντας το Μονμπελιάρ στη Γαλλία και λαμβάνοντας σε αντάλλαγμα το Έλβανγκεν δύο χρόνια αργότερα. Στις 25 Φεβρουαρίου 1803 απέκτησε τον τίτλο του *[[Εκλεκτοράτο της Βυρτεμβέργης|Εκλέκτορα της Βυρτεμβέργης]]* και στις 26 Δεκεμβρίου 1805 ο Ναπολέων Βοναπάρτης, αναγνωρίζοντας τις υπηρεσίες του, τον ονόμασε *[[Βασίλειο της Βυρτεμβέργης|Βασιλιά της Βυρτεμβέργης]]*.

Έτσι η Καρλόττα έγινε Βασίλισσα, όταν ο σύζυγός της ενθρονίστηκε επίσημα στις 1 Ιανουαρίου 1806 στην Στουτγκάρδη. Το 1813, λίγο πριν το τέλος του πολέμου, ο Φρειδερίκος άλλαξε στρατόπεδο, με αποτέλεσμα στο Συνέδριο της Βιέννης να συμμετέχει με το πλευρό των νικητών ως βασιλιάς.

Η βασίλισσα Καρλόττα συνέχισε να ζει και μετά το θάνατο του συζύγου της το 1816 στο Παλάτι του Λούντβιγκσμπουργκ, όπου λάμβανε επισκέψεις από τα μικρότερα αδέλφια της Εδουάρδο, Αύγουστο Φρειδερίκο, Αδόλφο, Ελισάβετ και Αυγούστα Σοφία. Το 1819 έγινε ανάδοχος μέσω αντιπροσώπου στη βάπτιση της ανιψιάς της και δεύτερης διαδόχου του βρετανικού θρόνου, Βικτωρίας. Για πρώτη φορά μετά το 1797 επέστρεψε στη Βρετανία το 1827, προκειμένου να υποβληθεί σε χειρουργική επέμβαση κατά της υδρωπικίας. Πέθανε στις 5 Οκτωβρίου 1828 στο Παλάτι Λούντβιχσμπουργκ σε ηλικία 62 ετών.

## Οικογένεια
Παντρεύτηκε το Φρειδερίκο Α΄ της Βυρτεμβέργης και απέκτησε ένα τέκνο:

* θνησιγενής κόρη (27 Απριλίου 1798).

## Παραπομπές


Κατηγορία:Βρετανίδες πριγκίπισσες
Κατηγορία:Βασίλισσες της Βυρτεμβέργης
Κατηγορία:Πριγκίπισσες της Βυρτεμβέργης
Κατηγορία:Δούκισσες της Βυρτεμβέργης
Κατηγορία:Βασιλικές πριγκίπισσες
Κατηγορία:Πριγκίπισσες της Γερμανίας
Κατηγορία:Πριγκίπισσες του Ανόβερου
Κατηγορία:Εκλέκτειρες